### NN 81/2024 (10.7.2024.), Pravilnik o razvrstavanju poslovnih subjekata prema Nacionalnoj klasifikaciji djelatnosti 2025. – NKD 2025.

Državni zavod za statistiku

1392

Na temelju članka 5. stavka 3. i članka 8. stavka 2. Zakona o Nacionalnoj klasifikaciji djelatnosti (»Narodne novine«, br. 98/94.), a u skladu s Odlukom o Nacionalnoj klasifikaciji djelatnosti 2025. – NKD 2025. (»Narodne novine«, br. 47/24.) glavna ravnateljica Državnog zavoda za statistiku donosi

PRAVILNIK

O RAZVRSTAVANJU POSLOVNIH SUBJEKATA PREMA NACIONALNOJ KLASIFIKACIJI DJELATNOSTI 2025. – NKD 2025.

I. UVODNE ODREDBE

Članak 1.

Ovim se Pravilnikom uređuju sadržaj i način podnošenja prijave za razvrstavanje pravnih osoba, fizičkih osoba koje obavljaju djelatnost u skladu s propisima, tijela javne vlasti (tijela državne uprave, druga državna tijela, jedinice lokalne i područne (regionalne) samouprave, pravne osobe i druga tijela koja imaju javne ovlasti, pravne osobe čiji je osnivač Republika Hrvatska ili jedinica lokalne ili područne (regionalne) samouprave, pravne osobe koje obavljaju javnu službu, pravne osobe koje se na temelju posebnog propisa financiraju pretežito ili u cijelosti iz državnog proračuna iz proračuna jedinica lokalne i područne (regionalne) samouprave odnosno iz javnih sredstava (nameta, davanja i sl.)) te trgovačkih društava u kojima Republika Hrvatska i jedinice lokalne i područne (regionalne) samouprave imaju zasebno ili zajedno većinsko vlasništvo) (u daljnjem tekstu: poslovni subjekti) prema Nacionalnoj klasifikaciji djelatnosti 2025. – NKD 2025. (u daljnjem tekstu: NKD 2025.), sadržaj i način dostavljanja obavijesti o razvrstavanju poslovnog subjekta prema NKD-u 2025. (u daljnjem tekstu: Obavijest o razvrstavanju), način određivanja matičnog broja poslovnih subjekata te sadržaj, oblik i način vođenja Registra poslovnih subjekata Državnog zavoda za statistiku (u daljnjem tekstu: Registar).

Članak 2.

Izrazi koji se upotrebljavaju u ovom Pravilniku, a imaju rodno značenje, odnose se jednako na muški i ženski rod.

Članak 3.

(1) Državni zavod za statistiku dodjeljuje kontingente matičnih brojeva nadležnim tijelima koja vode registre ili evidencije o fizičkim osobama koje obavljaju djelatnost u skladu s propisima, a ta tijela, prema utvrđenim kriterijima, dodjeljuju matične brojeve izravno tim fizičkim osobama.

(2) Tijelo nadležno za vođenje Obrtnog registra razvrstava obrtnike prema NKD-u 2025.

(3) Osobe iz stavka 1. i 2. ovog članka ne vode se u Registru te im Državni zavod za statistiku ne dodjeljuje matični broj.

(4) Strane udruge koje imaju sjedište u Republici Hrvatskoj ne upisuju se u Registar. Poslovni subjekti koji nemaju sjedište u Repub­lici Hrvatskoj ne upisuju se u Registar.

II. PRIJAVE ZA RAZVRSTAVANJE POSLOVNIH SUBJEKATA

Sadržaj prijave

Članak 4.

(1) Poslovni subjekt podnosi prijavu za razvrstavanje po djelatnostima prema NKD-u 2025. na obrascu RPS-1.

(2) Uz prijavu na obrascu RPS-1 poslovni subjekt podnosi i prijavu na obrascu RPS-2, i to:

1) kada u svom sastavu ima podružnicu, pogon i slično koji su upisani u registar kod nadležnog tijela (u daljnjem tekstu: dijelovi poslovnog subjekta)

2) kada u svom sastavu ima dijelove koji nisu upisani u registar kod nadležnog tijela, a na različitoj adresi odnosno u različitom sjedištu obavljaju istu ili različitu djelatnost ili na istoj adresi odnosno u istom sjedištu obavljaju različitu djelatnost

3) kada u svom sastavu ima urede, ispostave, postaje i slično kad je to utvrđeno propisom.

(3) Obrasci RPS-1 i RPS-2 tiskani su uz ovaj Pravilnik i njegov su sastavni dio.

Članak 5.

Uz prijavu na obrascima RPS-1 i/ili RPS-2 poslovni subjekt dostavlja na uvid i presliku sljedećih dokumenata:

• pri prvom upisu poslovnog subjekta u Registar – presliku rješenja nadležnog tijela o osnivanju i presliku potvrde o osobnome identifikacijskom broju (u daljnjem tekstu: OIB)

• pri promjeni šifre djelatnosti poslovnog subjekta i dijela poslovnog subjekta – molbu za promjenu podrazreda šifre djelatnosti i presliku povijesnog izvatka iz sudskog registra u kojem se navodi djelatnost u koju se želi preregistrirati

• pri promjeni podataka o poslovnom subjektu ili dijelu poslovnog subjekta (adresa, naziv i ostali podaci iz obrazaca RPS-1 i RPS-2, brisanje) u Registru – presliku Povijesnog izvatka iz sudskog registra, ako je poslovni subjekt registriran kod trgovačkog suda, ili presliku rješenja registarskog tijela ako je riječ o poslovnom subjektu koji je registriran kod drugoga nadležnog tijela

• pri prijavi dijela poslovnog subjekta – odluku o osnivanju dijela poslovnog subjekta ili presliku rješenja ovlaštenog tijela o ispunjavanju zakonom propisanih uvjeta ili presliku rješenja o upisu dijela poslovnog subjekta u posebni registar.

Članak 6.

Za izdavanje Obavijesti o razvrstavanju pri otvaranju likvidacije ili stečaja, ako su sve prijašnje promjene uredno prijavljene u Registar u skladu s člankom 5. ovoga Pravilnika, potrebno je dostaviti samo popunjen obrazac RPS-1 i presliku rješenja o pokretanju likvidacije ili stečaja.

Članak 7.

Za izdavanje prijepisa ili Eurocertifikata na engleskom jeziku koji sadržava naziv, matični broj i OIB poslovnog subjekta potrebno je dostaviti zahtjev za izdavanje.

Način podnošenja prijave, zahtjeva i dostava Obavijesti o razvrstavanju

Članak 8.

(1) Poslovni subjekti podnose prijave i zahtjeve na sljedeće načine:

• elektroničkom poštom u skeniranom obliku

• osobno, na adresi ustrojstvene jedinice nadležne za vođenje Registra

• putem servisa HITRO.hr

• putem servisa START – elektroničko pokretanje poslovanja

• poštom.

(2) Državni zavod za statistiku dostavlja poslovnim subjektima Obavijesti o razvrstavanju na sljedeće načine:

• elektroničkom poštom u skeniranom obliku

• osobno stranci, na adresi ustrojstvene jedinice nadležne za vođenje Registra

• putem servisa HITRO.HR

• putem servisa START – elektroničko pokretanje poslovanja

• preporučenom poštom na adresu sjedišta poslovnog subjekta.

Članak 9.

(1) Prijave za razvrstavanje iz članaka 4. i 5. ovoga Pravilnika poslovni subjekt podnosi Državnom zavodu za statistiku u roku od 15 dana od dana primitka rješenja o upisu u registar kod nadležnog tijela, odnosno od dana donošenja odluke o osnivanju nadležnog tijela poslovnog subjekta, odnosno akta o unutarnjem ustrojstvu poslovnog subjekta, odnosno stupanja na snagu i primjene propisa.

(2) Preslika rješenja, odluke i akata iz stavka 1. ovoga članka prilaže se na uvid uz prijavu za razvrstavanje.

III. RAZVRSTAVANJE POSLOVNIH SUBJEKATA

Članak 10.

(1) Državni zavod za statistiku razvrstava poslovni subjekt prema djelatnosti koju pretežito obavlja (u daljnjem tekstu: glavna djelatnost).

(2) Poslovni subjekti razvrstavaju se prema NKD-u 2025. tako da se utvrđuje brojčana oznaka podrazreda glavne djelatnosti.

(3) Djelatnost dijelova poslovnog subjekta utvrđuje se neovisno o djelatnosti poslovnog subjekta u čijem su sastavu.

Članak 11.

(1) Kada je za poslovni subjekt rješenjem o upisu u registar kod nadležnog tijela ili propisom utvrđeno obavljanje više djelatnosti, prvo razvrstavanje prema NKD-u 2025. provodi se na prijedlog poslovnog subjekta.

(2) Svako sljedeće razvrstavanje poslovnog subjekta kojim se mijenja glavna djelatnost provodi se:

1) na zahtjev poslovnog subjekta

2) po službenoj dužnosti na temelju promjene rješenja o upisu u registar kod nadležnog tijela promjene propisa.

Članak 12.

(1) Promjena glavne djelatnosti utvrđuje se:

1) za poslovne subjekte koji obavljaju djelatnost radi ostvarivanja dobiti proizvodnjom, prometom robe ili pružanjem usluga na tržištu prema najvećem udjelu u ukupnoj dodanoj vrijednosti

2) za poslovne subjekte koji ne ostvaruju dobit proizvodnjom, prometom robe ili pružanjem usluga na tržištu prema najvećem udjelu broja zaposlenih po platnoj listi i isplaćenim bruto plaćama.

(2) Za utvrđivanje pokazatelja iz stavka 1. ovoga članka koriste se podaci poslovnog subjekta o broju zaposlenih prema platnoj listi, isplaćenim bruto plaćama, materijalnoj imovini po sadašnjoj vrijednosti, investicijama u materijalnu imovinu, poslovnom prihodu, nabavnoj vrijednosti prodane robe, materijalnim i nematerijalnim troškovima i troškovima usluga te dodanoj vrijednosti, koji se daju za prethodnu kalendarsku godinu.

(3) Promjena glavne djelatnosti dijela poslovnog subjekta utvrđuje se na zahtjev poslovnog subjekta u skladu s rješenjem o upisu u registar kod nadležnog tijela odnosno propisom o osnivanju, neovisno o pokazateljima iz stavka 1. ovoga članka.

IV. OBAVIJEST O RAZVRSTAVANJU POSLOVNIH SUBJEKATA

Članak 13.

(1) Državni zavod za statistiku izdaje poslovnom subjektu Obavijest o razvrstavanju u roku od sedam dana od dana primitka potpune prijave za razvrstavanje.

(2) Obavijest o razvrstavanju izdaje se poslovnom subjektu za sve njegove dijelove.

Članak 14.

(1) Obavijest o razvrstavanju sadržava: naziv odnosno tvrtku poslovnog subjekta, adresu sjedišta poslovnog subjekta, brojčanu oznaku pravno ustrojbenog oblika, brojčanu oznaku i naziv podrazreda djelatnosti NKD-a 2025., razred djelatnosti NKD-a 2007., matični broj, OIB, obrazloženje i uputu o pravnom lijeku.

(2) Obavijest o razvrstavanju dijelova poslovnog subjekta sadržava: naziv odnosno tvrtku dijela, sjedište i adresu dijela, brojčanu oznaku podrazreda djelatnosti NKD-a 2025., redni broj dijela te naziv/tvrtku, matični broj, OIB, obrazloženje i uputu o pravnom lijeku.

V. MATIČNI BROJ POSLOVNOG SUBJEKTA

Članak 15.

Državni zavod za statistiku svakomu poslovnom subjektu određuje sedmeroznamenkasti matični broj postupkom dodjele kontrolnog broja po modulu 11, a dijelu poslovnog subjekta određuje se i četveroznamenkasti redni broj uz matični broj.

Članak 16.

(1) Matični broj jest stalna identifikacijska oznaka svakoga poslovnog subjekta.

(2) Matični broj upotrebljava se u svim aktivnostima službene statistike, a primjenjuje se pri razmjeni podataka i izvan područja službene statistike.

VI. REGISTAR, ZAŠTITA PODATAKA I DISEMINACIJA

Članak 17.

(1) Poslovni subjekti i njihovi dijelovi razvrstani po djelatnostima prema NKD-u 2025. upisuju se u Registar koji vodi Državni zavod za statistiku.

(2) Registar sadržava obvezatne i neobvezatne podatke s obrazaca RPS-1 i RPS-2 koje je dao poslovni subjekt.

(3) O promjenama podataka iskazanih na obrascima RPS-1 i RPS-2 poslovni subjekt izvješćuje Državni zavod za statistiku u roku iz članka 9. stavka 1. ovoga Pravilnika.

Članak 18.

(1) Registar se sastoji od jedinstvene baze podataka i dosjea.

(2) Jedinstvena baza podataka vodi se u elektroničkome obliku za svaki poslovni subjekt i njegove dijelove.

(3) U jedinstvenoj bazi podataka, uz podatke iz članka 17. stavka 1. ovoga Pravilnika, vode se i obilježja potrebna za statističke obrade.

(4) Dosje svakoga poslovnog subjekta sadržava sve zaprimljene prijave za razvrstavanje na obrascima RPS-1 i RPS-2, Obavijesti o razvrstavanju i molbu za promjenu podrazreda šifre djelatnosti.

Članak 19.

(1) Svi podaci iz Registra javni su podaci.

(2) Svojim potpisom na obrascima RPS-1 i RPS-2 osoba koja je popunila prijavu i rukovoditelj/ovlaštenik poslovnog subjekta potvrđuju da su uneseni podaci za Registar potpuni, istiniti i vjerodostojni. Državni zavod za statistiku ima pravo naknadne promjene podataka iz Registra, ako su novi podaci naknadno prikupljeni iz javnih (općedostupnih) zbirki podataka.

(3) Svojim potpisom na obrascima RPS-1 i RPS-2 osoba koja je popunila prijavu i rukovoditelj/ovlaštenik poslovnog subjekta daju Državnom zavodu za statistiku izričito i neopozivo pravo za daljnje pojedinačno korištenje te objavu i diseminaciju svih podataka Registra iz stavka 1. ovoga članka za statističke i druge svrhe.

(4) Matični broj poslovnog subjekta i brojčana oznaka podrazreda glavne djelatnosti prema NKD-u poslovnog subjekta jesu temeljni, autentični i javno dostupni podaci.

VII. PRIJELAZNE I ZAVRŠNE ODREDBE

Članak 20.

Danom stupanja na snagu ovoga Pravilnika prestaje važiti Pravilnik o razvrstavanju poslovnih subjekata prema Nacionalnoj klasifikaciji djelatnosti 2007. – NKD 2007. (»Narodne novine«, broj 55/16 i 35/18.).

Članak 21.

Ovaj Pravilnik objavit će se u »Narodnim novinama«, a stupa na snagu 1. siječnja 2025.

Klasa: 011-03/24-01/2

Urbroj: 555-01-02-03-24-1

Zagreb, 4. srpnja 2024.

Glavna ravnateljica
 Lidija Brković, v. r.

![](/files/_web/sluzbeni-dio/2024/133033/images/5606.jpg)

![](/files/_web/sluzbeni-dio/2024/133033/images/6553.jpg)

![](/files/_web/sluzbeni-dio/2024/133033/images/6568.jpg)

UPUTE ZA POPUNJAVANJE OBRASCA RPS-1

Obrazac RPS-1 popunjavaju pravne osobe, tijela javne vlasti (tijela državne uprave, druga državna tijela, jedinice lokalne i područne (regionalne) samouprave, pravne osobe i druga tijela koja imaju javne ovlasti, pravne osobe čiji je osnivač Republika Hrvatska ili jedinica lokalne ili područne (regionalne) samouprave, pravne osobe koje obavljaju javnu službu, pravne osobe koje se na temelju posebnog propisa financiraju pretežito ili u cijelosti iz državnog proračuna ili iz proračuna jedinica lokalne i područne (regionalne) samouprave odnosno iz javnih sredstava (nameta, davanja i sl.) te trgovačka društva u kojima Republika Hrvatska i jedinice lokalne i područne (regionalne) samouprave imaju zasebno ili zajedno većinsko vlasništvo) (u daljnjem tekstu: poslovni subjekti)) nakon upisa u registar kod nadležnog tijela ili po ustrojavanju na temelju zakona i drugih propisa (upis osnivanja i svih drugih promjena, npr. usklađivanje sa zakonskim propisima, promjena naziva odnosno tvrtke, sjedišta i adrese, pravno ustrojbenog oblika, statusa, glavne djelatnosti i dr.).

Ako poslovni subjekt prijavljuje prvi upis, treba ispuniti cijeli RPS-1 osim matičnog broja i financijskih pokazatelja poslovanja.

Ako prijavljuje promjenu, osim ostalih traženih podataka, obvezatno upisuje matični broj i OIB.

MATIČNI BROJ jest stalna identifikacijska oznaka svakoga poslovnog subjekta. Matični broj upotrebljava se u svim aktivnostima službene statistike, a primjenjuje se pri razmjeni podataka i izvan područja službene statistike.

1. PODACI O POSEBNOM REGISTRU jesu oni koje poslovni subjekt upisuje iz dokumentacije kojom raspolaže.

a) Registarsko tijelo jest ono tijelo koje je izdalo rješenje o upisu u registar (npr. trgovački sudovi, nadležno općinsko, gradsko ili županijsko tijelo ili dr.).

b) Registarski broj jest broj pod kojim je poslovni subjekt upisan u sudski ili drugi posebni registar.

c) Datum upisa u registar jest datum upisa poslovnog subjekta u sudski ili drugi posebni registar.

2. OIB je stalna identifikacijska oznaka obveznika osobnoga identifikacijskog broja kojom se korisnici osobnoga identifikacijskog broja koriste u službenim evidencijama, u svakodnevnom radu i pri razmjeni podataka.

3. NAZIV/TVRTKA

a) Potpuni naziv/tvrtka jest ime pod kojim poslovni subjekt posluje i pod kojim je upisan u sudski ili drugi posebni registar ili je osnovan zakonom ili drugim propisom.

b) Skraćeni naziv/tvrtka jest ime poslovnog subjekta koje je izvedeno iz punog naziva ako subjekt nema registriranu skraćenu tvrtku; ako je ima, upisuje se registrirana skraćena tvrtka.

4. ADRESA SJEDIŠTA I OPĆI PODACI O POSLOVNOM SUBJEKTU sadržavaju mjesto i adresu na kojoj poslovni subjekt obavlja svoju djelatnost, a identično je sjedištu navedenomu na rješenju nadležnoga registarskog tijela ili propisu o osnivanju, te ostale podatke o poslovnom subjektu, s tim da su podaci o telefonskom broju i adresi elektroničke pošte obvezatni podaci koje treba upisati.

5. PRAVNO USTROJBENI OBLIK određen je rješenjem nadležnoga registarskog tijela ili propisom o osnivanju, a to je npr. javno trgovačko društvo, društvo s ograničenom odgovornošću, jednostavno društvo s ograničenom odgovornošću, dioničko društvo, komanditno društvo, ustanova, udruga, fond i dr.

6. OBLIK VLASNIŠTVA odnosi se na vlasništvo sredstava, tj. na osnivački ulog poslovnog subjekta. Mogući su sljedeći odgovori: privatno, državno, mješovito i zadružno.

7. SPOL OSNIVAČA/ČLANOVA DRUŠTVA sadržava moguće odgovore: žensko (ako je jedini osnivač ženskog spola ili ako poslovni subjekt ima više osnivača/članova društva i svi su ženskog spola), muško (ako je jedini osnivač muškog spola ili ako poslovni subjekt ima više osnivača/članova društva i svi su muškog spola), ostalo (ako poslovni subjekt ima više osnivača/članova društva koji su različitog spola ili u slučaju da je osnivač pravna osoba).

8. PODRIJETLO KAPITALA jest podatak koji se odnosi na sredstva u vlasništvu poslovnog subjekta. Mogući su sljedeći odgovori: domaći, strani i mješoviti (domaći i strani).

9. GLAVNA DJELATNOST jest ona koju poslovni subjekt pretežito obavlja. Za poslovne subjekte koji obavljaju djelatnost radi ostvarivanja dobiti proizvodnjom, prometom robe ili pružanjem usluga na tržištu, glavna se djelatnost utvrđuje prema najvećem udjelu u ukupnoj dodanoj vrijednosti, a za poslovne subjekte koji ne ostvaruju dobit proizvodnjom, prometom robe ili pružanjem usluga na tržištu, prema najvećem udjelu broja zaposlenih po platnoj listi i isplaćenim bruto plaćama.

a) Prijedlog poslovnog subjekta jest djelatnost koju poslovni subjekt predlaže kao glavnu.

b) Djelatnost koju je utvrdio DZS jest glavna djelatnost koju utvrdi DZS na temelju financijskih pokazatelja poslovanja. Za nove poslovne subjekte koji nemaju financijskih pokazatelja poslovanja, glavna se djelatnost utvrđuje na temelju upisanih djelatnosti u rješenju o upisu u registar kod nadležnog tijela ili u propisu o osnivanju (npr. zakon, uredba i sl.), na prijedlog poslovnog subjekta.

c) Obrazloženje upisuje DZS radi objašnjenja razloga promjene brojčane oznake podrazreda djelatnosti ili brojčane oznake pravno ustrojbenog oblika ili druge promjene zbog koje se izdaje nova obavijest o razvrstavanju.

10. PODACI O PROMJENI

a) Vrsta promjene jest podatak koji poslovni subjekt obvezatno daje, a to je npr. promjena naziva/tvrtke, sjedišta, otvaranje postupka likvidacije, stečaja, promjena pravno ustrojbenog oblika, oblika vlasništva, podrijetla kapitala, statusa, djelatnosti ili promjena drugih podataka koji se vode u Registru.

b) Datum prijave promjene jest datum prijave promjene DZS-u.

c) Promjena je u vezi s matičnim brojem jest podatak koji se upisuje pri nastanku poslovnog subjekta izdvajanjem, dijeljenjem, pripajanjem ili spajanjem.

11. FINANCIJSKI POKAZATELJI POSLOVANJA ZA PRETHODNU KALENDARSKU GODINU PO REGISTRIRANIM DJELATNOSTIMA KOJE JE POSLOVNI SUBJEKT OBAVLJAO. Tablicu popunjava poslovni subjekt samo kad podnosi zahtjev za promjenu glavne djelatnosti. Na temelju podataka danih u tablici ocjenjuje se utemeljenost zahtjeva za promjenu glavne djelatnosti.

|  |  |
| --- | --- |
| POPUNJAVAJU SLUŽBENE OSOBE DRŽAVNOG ZAVODA ZA STATISTIKU | |
| Potpunost unesenih obvezatnih podataka i dostavu na uvid potrebne dokumentacije potvrdila službena osoba Državnog zavoda za statistiku: | |
| IME I PREZIME SLUŽBENE OSOBE DZS-a KOJA JE ZAPRIMILA PRIJAVU: |  |
| DATUM PRIJMA: |  |
| POSEBNE NAPOMENE: |  |

![](/files/_web/sluzbeni-dio/2024/133033/images/5570.jpg)

![](/files/_web/sluzbeni-dio/2024/133033/images/5561.jpg)